6-jarige se buurvrou het haar dalk vermoorBontle Mashiyane (Foto: SAPD Mpumalanga) Geskryf deur: Reneilwe Dhludhlu “Dit het gevoel of my siel my lyf verlaat toe hulle my sê my kind is dood. Ek het weke lank gehoop en bid sy kom lewendig terug.” Só sê die sesjarige Bontle Mashiyane se ma, Permission Seipane (27), nadat Bontle die naweek dood in Masoyi, naby Witrivier, aangetref is. Nou word Bontle se buurvrou boonop van haar moord aangekla. Bontle het op 30 April saam met ander kinders by die huis by Mganduzweni in Masoyi gespeel toe sy vermis geraak het. ’n Soektog is van stapel gestuur en Bontle se liggaam is drie weke later gevind. Volgens Seipane woon Ntombi Mgwenya (40), een van die verdagtes wat van Bontle se moord aangekla word, langs Bontle se pa se huis in Masoyi. Die familie ken haar goed en sy het selfs na Bontle help soek. “Sy het ons vir die gek gehou terwyl sy geweet het wat sy met my kind gedoen het. Sy het voorgegee sy gee om. Ek het nie gedink sy sal so iets aan my doen nie.” Seipane sê sy het Bontle laas op 16 Desember gesien. Teen die tyd van haar verdwyning het Bontle by haar pa, Itumeleng Mashiyane (41), en sy familie gewoon. “Maar ons het baie oor die foon gepraat. Ek moes haar nie laat gaan het nie. Ek moes vir haar baklei het. Miskien sou sy dan nog hier gewees het,” sê Seipane in trane. Sy sê sy is eers ŉ dag ná Bontle se verdwyning in kennis gestel dat sy vermis word. “Ek was bekommerd en seergemaak. Ek het elke dag gehuil en kon skaars slaap. Maar ek het gehoop my kind kom terug na my toe. Toe ek sien hoe die hele Suid-Afrika saam met my bid, het ek gehoop dat ons haar sou terugkry.” Wat haar die seerste maak, is dat Bontle se liggaam nie heel gevind is nie. Sy is verkrag en verskeie van haar liggaamsdele is afgesny. Haar liggaam is in ŉ bos sowat twee kilometer van haar huis gevind. Dit is onbekend wanneer presies sy vermoor is, maar Seipane hoop dat die lykskouing hulle meer duidelikheid hieroor sal gee. Ntombi Mgwenya het Maandag saam met Collen Hlongwane (36) en Thapelo Ngomane (25) in die Kabokweni-landdroshof in verband met die moord op Bontle verskyn. Die drie staan tereg op vier aanklagte van ontvoering, mensehandel, verkragting en moord. Daar is sprake daarvan dat die verdagtes ook met ander kindermoorde verbind word. Die polisie het egter nog geen inligting in dié verband verskaf nie. Hlongwane, Ngomane en Mgwenya het tydens hul verskyning aansoek om regsverteenwoordiging gedoen, maar nie om borgtog nie. Die verdagtes sal weer op 24 Junie in die hof verskyn. Hulle bly vir die volgende maand in aanhouding. Seipane kon nie Maandag die verdagtes se hofverskyning bywoon nie. “Ek is nog nie reg om hulle [die verdagtes] te sien nie. Hulle het my hart gebreek.” Seipane sê indien hulle skuldig bevind word, hoop sy hulle sal lank toegesluit word sodat hulle nie nóg kinders kan vermoor nie. Sy hoop ook dat iemand haar sal help om haar kind te begrawe, aangesien sy werkloos is en nie die begrafnis kan bekostig nie.